정조 23년
刑曹啓目粘連京囚殺獄罪人咸奉連更推云云各別嚴刑期於得情何如判付啓昨年審理也亦有措辭判下是置共毆之諸金無一所犯應援之奉連胡爲獨當打餘三十里之步往還後十二日之不死與夫手勢之若先若重都屬於奉連者抑有不得不然之端緖而然是隱喩旣命卿等除尋常究覈出意見議處則今此粘啓者未免前榻之謄印奏當之意固如是乎卿等推考爲去乎更良施威嚴問期於得其情實以聞爲良如敎又啓目粘連京囚殺獄罪人鄭戊甲更推云云更加嚴刑期於得情何如判付啓月六例推之多不若式者司寇之失職久矣適因諸囚之完決兼覈舊案之情節卿等在所詳愼思欲對揚卽職分之所固然而此案跋語亦未免循例殊甚駭然更加各別究理如有可問之疑端勿拘日次施威嚴覈否則以其意見的確回啓爲良如敎又啓目粘連殺獄罪人咸奉連更推云云前後究覈屢經推訊鐵案已具尺律難貸依前嚴刑期於輸款何如判付啓金哥失牛咸哥殺人眞所謂行人得牛邑人之災是如乎人有攘牛而去者追蹤而奪之也始焉而爲言詰終焉而爲毆撲說去說去欲奪不奪之際爲主者當先乎傍觀者當先乎先者當憤而憤者當打事勢之所固然境界之所必然則財羅貨網獨罹靡托之客鷰寧不惻然況旀以身就物其名磕以踢被傷其痕癮乙仍于檢認行兇人脚上有無鞋履自是法文是隱則以踢以磕或以築之間何不指定實因泛以千不當萬不近之被打二字懸錄於初覆檢狀是隱喩設若咸哥爲正犯是良置其打在頰其踢在尻頰打不死尻踢乃死則又何不以被踢懸錄是隱喩獄案至重有難輕反而地是楊州人是楊州事出北漢北漢亦楊州卽爲出付畿營押囚該州更爲會推應問各人主同推官及道伯各具意見論理登聞後稟處爲有矣原案不成體段付之鬱攸爲良如敎又啓目粘連殺獄罪人李錫趾更推云云更加消詳多般究覈則別無新得之見徒增疑晦之端而至於正犯實無渠自吐實之理苟使錫趾指證正犯初二鄕行自歸破綻之科初三鬪場便作目覩之人此所以屢度開誘反覆究詰某人之爲正犯終不肯指告者也捨錫趾而別求正犯實無其路論以詞證則可謂不備語其元犯則未免摸索拘於殺獄無元犯之例强定鐵案加以償命之律恐非審克之義而臣之愚見與前無異是白乎矣其在嚴獄體重人命之道不敢擅便上裁何如判付啓嘗見昔人之判疑獄者有陶阿三等七人共犯以杜漸遏萌盡法繩之是如乎李錫趾之硬定元犯可疑也可矜也可原也擬之以家人共犯則錫趾非尊長也擬之以同謀共毆則錫趾非造謀也擬之以下手輕重則錫趾非獨當也此貞觀律例中其事不可分者也然而肅肅聖廟之側翼翼宮墻之外白晝挺刃千百爲群從以亂踢飛拳揚沙走石殺越人如草芥而圍帀於檢驗之行吶喊於推問之際無異於草裏强盜厮殺官軍者然俗諺所謂成均館齋直之所爲乃如是乎今若歸之以戲殺參之以誤殺仍無償命警衆之擧則其可曰國有法乎此所以邊境都鄙隨處異例而沈亮所謂若不域之以界則數步之內千里之外便應同罹者是耳若得眞箇正犯而換定則何必殺錫趾然後爲快乎殺一鷄亦有主者錫趾姑爲停刑卿等覈得正犯以聞爲良如敎又啓目粘連康津縣殺獄罪人梁道孫獄事段反覆參究別無意見則吏妓之論罪該倅之請勘似無可論是白遣兩梁之武斷金李之索賂依道啓施行之意分付道臣何如判付啓臺啓與道啓如彼相左且其事實必是風傳之差爽依回啓施行爲良如敎又啓目殺獄罪人文啓章獄事以實因言之太陽穴是要害致命處而傷痕闊大毒氣周帀色黯且硬死不踰夜渠以潑漢之習猶生恇怯之心守琦無聲兇身大哭自請舁置渠家灌以藥物而末乃以初不犯手被打處等說粧撰推諉究其情節尤極痛惋各別嚴訊期於取服何如判付啓肆酒行兇於市樓同宿之人而手勢之獰毒無異當下厮殺其爲兇慝卽所罕見是置所謂正犯文哥爲先今日開坐時除尋常各別嚴刑卽捧遲晩招以聞爲良如敎又啓目粘連罪人文啓章更推云云判付嚴訊之下半呑半吐終不輸款更加嚴刑期於取服何如判付啓兩人同宿一人致斃實無推諉之路云云無異承服是隱則何可不卽直捧遲晩以爲具格結案之地是隱喩司寇風稜不當若此是置後坐起時除尋常各別嚴刑以輸款招啓聞爲良如敎又啓目殺獄罪人李德順段推諉之說尤極痛惡更加嚴刑期於取服爲白乎旀韓日卜段雖與德順有首從之別足踢之說旣發於屍親之供究厥情狀誠極駭痛考律勘罪何如判付啓以德順執定正犯無容更議德順雖諉之於日卜而日卜之初不同犯査案昭載是置依完決施行爲有矣檢案何等嚴重而屍親發狀及初覆檢問目正犯覆檢招則達成致死皆云十六日而正犯初檢招曰以十五日兩檢文案若是相左辜限定日將何適從當該誤錄官員査出拿處爲旀卿等之闔眼難免其責亦爲推考爲良如敎又啓目殺獄罪人奴金乭獄事段許多粧撰便成鐵案償命之律無容更議各別嚴訊期於得情爲白乎旀看證婢福德已爲逃躱不得取招金成珍段一直呑吐誠極痛駭自臣曹勘治何如判付啓此獄乭伊故意揮打歟抑龍山無心撞着歟原其起鬧之由不過是可笑之事而潑女乘醉頑漢助勢畢竟不干之龍山浪死則乭伊之償龍山之死烏可已乎然而故固殺也誤亦殺也云者可謂廷尉當是是置卿等莫云已具之獄更將文案另究一分近似於過誤之端緖如有可以從寬卽以意見回啓爲良如敎又啓目粘連罪人奴金乭更推云云的知其本心之非出於戕殺則合有參恕之論是白乎矣三尺至嚴以臣愚淺不敢擅便上裁何如判付啓卿等之在執法之列者有此原情之論可見跡屬過誤罪合參恕乭伊身乙依曹啓勘以邂逅之律爲良如敎又啓目殺獄罪人張召史獄事段張女之於徐哥情非不洽義非不厚偶因一夜之玷汚遂誤百年之身世羞憤弸中任情肆毒究厥情狀極爲獰毒是白乎旀徐興隣兄弟段反覆詰問逐送以後之事全然不知是如正犯張召史段更加嚴刑期於得情徐興隣兄弟段別無更問之端參酌放送何如判付啓此獄決折只是倫常事理四箇字是如乎以倫常言之則雍糾娶祭仲之女將受命殺祭仲其妻知之告其父而殺糾公穀杜林無所論斷是遣謝眺爲王敬則之壻及眺告敬則之罪而抵死也其妻常懷刃欲殺謝眺史氏亦不言其得失父與夫之各爲其從係於在室與適人之分則本夫奸夫之間亦當有區別之擧不忘十年之蘭夢輕殺一時之花郞以犯以律果不至於三省而在室也旣媿餠師之婦適人也又異黃昌之妻始如河間之淫女終若橋上之烈士首尾衡決貞貪絶異不待子産之聞聲而可以知其行兇兺不喩沛縣唐賜飮酒而死語其妻曰死後刳腹出病其妻手自破視顧凱之以爲以妻而忍行人所不行不宜曲通小情遂用不道之律則由前由後歷覽往躅而死固無惜放釋非可論是旀以事理言之則中國有宋世英之妻王氏被刃而死者而行兇刻刀其形扁闊而方其首不銳長不過三寸闊不過二寸査官靳治雍判之曰傷闊一寸不能深入一寸如傷深二寸則闊當爲三寸遂理其獄而得其情矣今此五寸八分之刀瘡上廣爲二寸七分下廣爲一寸八分則刃背雖有厚薄豈至於一寸之加殺乎當初强奸藉曰力不敵而勢不當及逢彼怒歸到金家有若晏然無事夕飯慇懃夜燈䑃朧而忽地剚刃若是慘毒可謂說不去處伊時厥女之衣裳果有驚濺之血痕是隱喩此爲當問而不問者是旀況旀以荏弱之女人當夜黑窣拔刀屠腸無異猪羊安知無別般隱情而然大抵本夫是在徐興隣之無一辭出給其妻竝與乳兒而容易付送者已是常情之外兺不喩厥女行兇之時出往果川之地云者得不巧乎以倫常則或輕或重以事理則其然豈然求之前牒而旁照曲引之可東可西者亦非金秤玉錘四亭八當是如乎張召史段姑爲仍推期於覈實以聞爲旀所謂本夫徐興隣之滯獄甚無義卽放爲良如敎又啓目殺獄罪人李命溫更推云云足踢一款渠旣直告連加嚴刑期於輸款何如判付啓命良命溫之孰爲正犯甚疑且眩何異於數炒太更良別般訊覈於後坐起時爲良如敎又啓目御寶僞造罪人金有澤更推云云專事抵賴終不吐實更加嚴刑期於取服何如判付啓無論蠟與菁僞造則何異於木刻不可以自初諸供之謊雜有所容議更加嚴刑期於取服爲良如敎又啓目御寶僞造罪人李集尙更推云云究其情跡節節駭痛更加嚴刑期於得情何如判付啓恒心惟士爲能而二三其德則以儒爲名者往往不免於罹咎此囚段觀於名行可知其表表而以若地處有若干犯若非喪性必因飢困不得其實而可哀矣雖輸其情亦無足喜是置無論如此如彼眞贓狼藉衆目難掩則法外無他言更加各別嚴刑以爲捧直招考律處斷之地爲良如敎又啓目京囚李昌麟金處信等假托傳旨謀竊公貨罪當初設計昌麟不啻同參則公貨偸弄猶屬餘事傳敎僞傳乃是極律自初情跡旣已遲晩李昌麟段依例結案取招金處信段奸狀旣已自服而至於下敎一款終始抵賴更加嚴刑期於取服何如判付啓司寇關石錙銖是爭公家文書格例自有兺不喩一律之案三尺至重下一字措一語必須加不得減不得移易不得闊狹不得然後犯者可使自服獄體可以益尊是置凡死囚之案刑曹錄啓單抄罪目於囚名之下貼黃標書於啓牘之上其法之嚴如屍帳之實因以此而納款以此而考律以此而完決以此而詳覆卽其一字一語之輕重出入而法以之隨焉關係顧何如是隱則今觀此案所貼之黃紙有曰罪人李昌麟金處信假托傳旨謀竊公貨事云云而及考原案中戶曹文移及本曹所捧各人等供招完決結語是隱則或曰托稱下敎或曰僞傳傳敎或曰假傳傳旨或曰詐傳傳旨上下互換前後矛盾非但與貼黃罪名節節相左雖欲以原案措語執定擬律亦未知孰從而孰違是如乎夫傳旨也傳敎也下敎也體段各異爵賞刑殺之下各司者傳敎書出後承旨抄出書下堂后注書細書摺貼啓下謂之流音傳旨注書又謄草踏印承旨具銜下該司謂之下音傳旨承旨於榻前以呼寫之口諭承書頒布與或以司謁之傳于各房者各該房以文字書頒謂之傳敎登筵諸臣面承耳聆退而奉行謂之下敎又或承傳色奉口傳下敎而出則六承旨廳坐以文傳書書以承傳色口傳下敎書頒朝紙其體段亦與傳敎同王言如絲其出如綸史臣書之八方傳之朝家所以不敢或忽於一辭敎一號令之間者是置至於內入物種之戶曹及各司取用者在前只有中使聽傳敎分付之規丙申以後別立標紙啓下之法各司無標紙則毋得擧行擧行後又有內入單子以憑准之而啓標之外又令政院該房句管出納蓋出於嚴內外一宮府之苦心是如乎標紙之式行之已久各司之吏胥各貢之小民亦莫不聞知是隱則今此幺麽一曹吏敢以無標紙之物假稱內入而該曹之認以眞箇下敎者是豈成說是旀況旀見樣草注紙乃是品厚紙地卽修理所用也御極後未嘗取用十許卷亦無一番塗褙之擧則二百卷紙地將用於何處乎如此易知之事公然見瞞該曹事固已萬萬寒心而卿曹啓籤乃以假托傳旨四字作爲兩囚之罪目紙物內入豈有傳旨可謂外題之外題兺除良藉使該曹文移自初若是錯誤事當往復釐正是去乙釐正新反乃於一律之案上段則旣曰假托傳旨忽於完決結語以文移供招所無之僞傳傳敎卿等自改之又曰傳敎僞傳乃是極律仍請依例結案取招者豈可但以一時不察論此路一開則錄啓之罪名囚案之貼黃殺獄之實因皆爲無用之空言而將以一刑官意見惟意毁劃隨時變幻其流之弊有不可言是旀且曰假曰僞曰詐字義亦有分屬假者眞有文跡而憑藉假托之謂也僞者元無是事而架虛作僞之謂也詐者隱匿奸情而詐不以實之謂也假與詐稍輕而僞爲最重則橫豎說去混圇無別亦將何以準的是隱乙喩格例者朝廷所防範而維持者也卿等位躋崇顯而淆雜於傳旨傳敎之別奏御文字昧例乃爾一案得失猶屬餘事是旀大抵伊日事旣非傳敎又無下敎則此果標紙之僞踏啓字乎僞傳該房之分付乎啓下標紙似非僞造則果以承旨聽傳敎知委云乎然則該囚只有僞傳政院分付之罪是隱乙喩該曹亦豈有不見啓下標紙只聞該吏口來之傳而遽然施行之理乎此一款從頭嚴査明白歸一然後案可成而罪可勘在囚各人等還送該曹更爲究覈修正後完決爲當是隱乙喩該曹文移兺使之改送以其文移捧招於諸囚爲當是隱乙喩果使僞傳之事只是口傳是如是隱則口傳僞造於律有之是隱乙喩雖以兩囚論之處信稔惡之猾吏也昌麟新入之奸徒也昌麟則猶知畏怯追爻啓單處信則先萌濫慾獨捧賂錢究其情節則處信當爲造謀昌麟當爲隨從而卿曹徒因處信粧撰之招硬作昌麟正犯之案者亦未知果合於制律之本意乎卿等卽昧於法文之法官操縱低仰必當無難乙仍于付之卿等以爲從長處之之地斷獄之要不留如火莫敢遲滯期於坐齋前修啓爲良如敎又啓目粘連李昌麟金處信等更推云云昌麟定爲首犯處信勘以次律允合法意乙仍于考諸律文則大明律詐傳詔旨律宜施於昌麟依例結案取招爲白乎旀設計敎誘人犯法之律宜施於處信是白乎旀申益靖安載承段雖無符同之跡宜念日後之弊考律勘放何如判付啓盈德檢官之屍帳實因以被打刺雜亂懸錄是如可至被嚴勘則卿等之今於李昌麟金處信等文案初以假托傳旨謀竊公貨懸錄再以僞傳下敎謀竊公貨改錄者與盈德屍帳實因何相似也假托或僞傳爲一件罪謀竊公貨又爲一件罪焉盈德實因之先言打兼言刺固甚疑眩而該案正犯只是金得孫一人雖無一獄兩犯之嫌而此獄段昌麟處信可謂兄弟發動且況兩箇漢於兩件罪各有造謀加功之輕重是置然則一獄寧有兩犯乎設以謀竊罪不至於極律僞傳之罪誅之亦無惜剛却謀竊一件罪只就僞傳罪單定正犯造謀之處信爲從傳言之昌麟爲首似此律例果未知在於何許刑書是旀錄啓罪名之不得移易與屍帳實因同然是隱則一番文移假托變爲僞傳傳敎變爲下敎是如乎卿等若知金石之不可毫忽低仰則理當一見瞠然還送關文是去乙反以改定之本發問取招仍請照律往古來今未見如許獄體凡擬律之規議處回下之後始乃擧論一律之囚尤有自別結案時只捧結案至于詳覆啓覆然後始書律名則卿等之忽提大明律詐僞條論理措辭者豈不萬萬駭然借如卿等跋語此律爲當律其律卽一律也卽無論暗室與公座造謀者自有其人則瞞告者當爲加功特以情理之較重加功換作造謀亦果無開棘之慮是旀卿等所照律中詐傳詔旨云云詔旨卽非口敎用之於初啓罪名之假托傳旨尙可擬諸口傳下敎段落不啻判異曺中有何物舞弄法文之律官誤訓卿等乃爾是旀此囚之罪早知爲一律是隱則何可更送該曹乎昔在先朝受敎揭令一律囚之承款於捕廳變招於刑曹而更送歸一之例嚴加禁斷到今思之朝家還甚悚然何暇深責卿等之不卽提醒乎以是卿等段竝與問備而不爲擧論而弄法律官兺欲準反坐律處之爲先嚴囚以待過齋後處分爲旀實因不可換錄則啓籤亦不可改書再啓黃紙段付丙爲旀各供中傳旨之眞箇傳旨與否更送該曹使之究覈還送待還送黃紙中傳旨二字改書緣由草記然後修正文案更定正犯成案修啓爲良如敎又啓目粘連京囚朴昌郁模刻寶印成出僞帖罪一一輸款而帖文張數不告實數萬萬痛惡更加嚴刑期於得情何如判付啓與金器完同惡相濟於舅甥之間而刻之者器完踏之者器完書之者器完賣之者器完而器完而獨喫近二百張價屢百金所謂正犯昌郁段雖以造謀就囚其實則器完無數僞造無數行賣之餘僅喫殘盃餘瀝特以年多勒定正犯兺不喩昌郁則直供而爲獄鬼器完則變招而爲平民可謂節節痛惡昌郁停刑後坐起時器完捉來昌郁同情之前先有所犯首謀是實委折直捧遲晩招以聞爲良如敎又啓目粘連殺獄罪人鄭戊甲更推云云痕損分明輸款丁寧依前同推何如判付啓依筵敎待後坐起時別般究覈嚴訊得情爲良如敎又啓目粘連殺獄罪人李潤廷更推云云雖曰詞證之未備唯當實因之歸重更加嚴刑期於得情何如判付啓此是何日修啓之案是隱喩比之畫馬與尾當五而漏却一點之失輕重果何居令該房察推爲良如敎又啓目粘連御寶僞造罪人尹商儀更推云云忍杖抵賴終不直陳更加嚴刑期於得情何如判付啓前旣承款變招於結案之時者究厥情狀尤極痛惡而所謂僞帖之書名不書姓參議之書以嘉善大夫左尹之書以通政大夫紙品不似敎旨左字加以人邊者何其相反於老奸知妙理者所爲是隱喩如非右項諸歧違端則年之近七十刑之亦近七十次有不足較論於其間卿等更於後坐起時別出意見究覈得情以聞爲良如敎又啓目粘連紅牌賣買罪人金宗元更推云云更待辜限加刑發配爲白乎旀干連諸人段竝卽捉來照勘何如判付啓依曹啓施行爲良如敎又啓目粘連永柔殺獄罪人孟春奉獄事其在重人命嚴獄體之道有難遽議傅生依前訊推之意分付道臣何如判付啓盜決故決由杖加徒傷物傷人計贓科罪自是工科之律名是如乎忿由蹊牛鬪成浦𧑐以事情推之彼則單身此則兩人以彼單身之逞憤敵此兩人之合力單身者不死而兩人中一漢致命固可謂適然兺不喩且有的證之可據者昔黃三俚決水傅濬十惜苗而相逢刈麥之村三俚張拳濬十先死則禾黍油然命則槁矣卽其決獄之語孟春奉身乙各別嚴刑減死定配爲良如敎又啓目粘連僞造御寶罪人尹鳳儀更推云云一味推諉終不直陳更加嚴刑期於得情何如判付啓依曹啓施行爲良如敎又啓目粘連咸陽僧天察獄事一依大臣收議更加盤覈斯速取服之意分付道臣何如判付啓以地則山嶺之孤寺也以時則夜半之深更也木魚無響泥獸有跡彼松間之掛衣墻外之投柿蔽一言曰越入後粧出之奸計是如乎以僧殺俗以良爲賊官則騎牛鄕則鳴雉衆髠同心獄情屢幻盜入人家之律未知廷尉當是是如乎沈判府獻議可謂畫出眞境依此施行爲有矣宋時祝昭之婢有溺死者張說誣以逼死孝宗陰遣一兵士探其實而事遂已朱子稱之郵丞雖異於字牧名曰兼官比兵士果何如則安敢漫漶乃爾當初勘律失之太輕更爲拿問嚴處以懲輕人命之罪爲良如敎又啓目粘連東萊孫貞日獄事貞日之於朴女素非血怨衆所共知是白乎旀鄭來新之逢着時刻相違姜聖載之捧供緊招不錄又是可疑是白如乎以臣愚淺之見無以論斷於眞僞之間上裁何如判付啓故副學周世鵬之莅豐基也有貞女之獄而未得眞贓嘗晝寢夢見朱旗三出於鈴庭仍覈正犯而洩其冤矣精誠所到發於寤寐蓋如許而今之獄吏則不然每當疑案未嘗念念存在惟以膚淺見得文之以辭乙仍于疑上生疑轉入三昧是如乎漢高帝置丞相取王陵之勁直周勃之重厚而以陳平輔之陳平之文難於獨任而然此所以深達治國之體者也今此獄案閱歷五方伯惟尙文辭全無實際一句哀矜惻怛之義固如是乎不但爲獄案寒心爲世道可勝憂歎血痕之大小道里之遠近果可爲明折之證是隱乙喩左氏所謂及屨殷輪在於傷者不在於傷之者則殺人與殺鷄之血其多其少適然也非必然韓氏所謂一日千里在於人不在於路則兇身與官隷之行其遲其速偶然也非斷然也然而許多行旅必拈總角許多總角必拈貞日則藉使貞日非正犯是良置捉得分明這正犯之前正犯是如云云之貞日豈可無端全釋是旀到今獄老七年之後因一鄭來新之變招遽然傅之於惟輕之科是隱則朴女守紅之冤終無可白之日古今寧有是理屢度行査積成卷軸而騎驢覓驢便成一場閒說話姑依諸議施行期於得實以聞爲旀以若朴女之貞節只復其家不旌其門可謂欠典闕事分付道伯令地方官表其門里以聳邊俗爲旀邑名朝歌墨子回車則里稱崇禎書之獄案實非鎬京西方之意該曹該道知此釐正爲良如敎又啓目粘連瑞興縣殺獄罪人金履智獄事段眞贓難掩兇謀益巧依前訊推期於取服爲白乎旀檢驗事體何等嚴重而覆檢之只檢仰面不檢合面者大是失錯該覆檢官推考何如判付啓依回啓施行爲旀諺云賊可前捉不可後捉明其爲賊賊乃可服兺除良私門結縛狼藉毆打至於結果而後已則自此以後無辜殘民其將冒賊名於白地斷送性命而土豪之勢人莫敢誰何是乙喩婢夫云云可謂全不襯着妻家婢夫皆用雇主之律則俗所謂査頓八寸之不當者郭解不害爲義俠布衣權重殺人不死終抵大辟則該道伯獨不看律乎似此抑强扶弱懲一勵百之政無難低仰殊甚駭然是置自卿曹爲先發緘取招以聞爲良如敎又啓目粘連盈德縣殺獄罪人金得孫獄事段脈錄暗合於法文中自刺疑晦多端寧從法文之爲愈獄體至重不敢擅斷上裁何如判付啓盈德囚金得孫之獄天下事無出於常情與常理邂逅之一客商初無睚眦睥睨之憾過去之一女人又非蔦蘿葭莩之親是隱則設或目擊其劫奸於渠家迫逐可捽曳可過於此而打之毆之亦可至於日已過忿已平之後忽然以刃刺之必殺乃已萬萬非常情常理是如乎且使得孫有斗大之膽殺越人命何等重事而敢於白晝刺人於邑治至近衆人必睹之地揚揚然不慌不忙出門緩步有若初無是事者然是如可必待渠妻之往言然後始乃還見仍又發告又豈非常情常理之外乎其招所謂豈不暗夜隱埋卽地逃躱云者可謂實際眞語檢官則以此一款爲刺殺之明證而朝家則以此一段爲然疑之違端是旀此獄肯䋜專在打與刺之分被刺與自刺之別是置當初兩檢實因之忽以無於例之被打刺懸錄者豈成說乎殺獄實因雖曰不嫌字多以兩般之辭兩件之事混同爲左右看之資者自有檢案所未見之格式是如乎此獄則直是得孫一人耳或有兩人竝力而一人打一人刺則以此實因將何以區別執定於死於打死於刺乎檢案有此大違格而道無一言論理曹無一字釐改兺不喩及夫昨年判付以爲歸重於打一邊則當捨却刺一邊仍命嚴飭另査速得情實而所謂査官三人傳謄斷爛之紙搨出殘刓之本和泥含糊惟恐其不漫漶而道啓也曹讞也依舊是江南汨董飯而初不致意於實因之雜錄打刺是隱則此獄卽實因未定之獄也實因未定則文案未具矣文案未具則其獄何以論斷乎且以心坎刃痕言之道臣則以上直下斜決之曰被刺卿曹則以上狹下闊歸之於自刺而初檢狀不言上下分寸又何其疎漏之甚乎蔽一言曰實因未定之獄傷處與詞證之如彼如許都不足爲有無輕重除非開掘更檢改成獄案則打與刺與刺之被刺與自刺終難分明辨破卿等及道臣推官推考兩檢官段事當嚴勘而一云遭故一云作故遭故者施以檢驗不以實之律爲旀原文案段雖百番還下送當一直摸索而已當此望霓之時似此未具之獄登卽疏放似合於疑惟輕之經訓而旨哉朱夫子釋疑輕之義若曰刑或有疑則常屈法而伸恩不使執法之意有以勝其好生之德行於常法之外民自不犯于有司此誠千古決疑案之金秤玉尺朝家於是案亦云卿等將此判辭知會施以疑輕之典爲良如敎又啓目粘連黃州牧殺獄罪人申着實獄事段死中求生粧撰抵賴者尤極兇獰另加訊推期於得情爲白乎旀谷山府殺獄罪人高得才獄事段其所變幻莫非疑亂更加嚴訊速捧遲晩之意分付道臣爲白乎旀海州牧殺獄罪人金老仲獄事段至今抵賴萬萬獰頑各別嚴刑斯速取服爲白乎旀文化縣殺獄罪人尹商國獄事段情節昭著斷案已具依前訊推期於取服爲白乎旀前後行檢俱不按驗至於覆檢跋辭中草草論列亦非愼獄之道初覆檢官竝從重推考爲白乎旀瑞興府殺獄罪人金德同獄事段眞贓畢露游辭漫漶另加嚴訊期於輸款何如判付啓黃州囚申着實推擠朴亨大之獄段斷獄之法惟情與跡耳情可原處跡或難恕而此獄段以情則着實之於亨大初無宿昔之讎隙不過虛市之爭鬨逞忿於二文錢結果於一交手而以跡則常漢相鬪之手勢多在於打刺毆踢而傷損亦多在於頭面背腹腎囊而已絶無聞者肛門也着實之犯手非刃刺非手毆非足踢而只一推擠亨大之傷處非頭面非背腹非腎囊而乃在肛門夫至小者肛門之孔也至尖者支機之角也以至小之孔觸至尖之角可謂至巧湊也設使着實與亨大所爭爲千金之財所讎爲三生之冤從容執捉惟意梆縛安於支機之上未必角之尖巧當肛之孔是去等今因買糖之薄利偶發乘醉之小憤信手一擠何嘗準的於機角乎謝上蔡常畏尖物遍置尖物於室中可見尖之不足傷人也今雖遍置機角於地上安能當着戳傷兺不喩況旀所謂尖角卽亨大之支機非着實之器仗是隱則犯者之手勢至於推擠死者之致命在於撞觸爾牛壞墻容有此理如獸鬪泥元無可執是如乎前道臣原情之說不可輕施云者卽執法之經論而朝家則以爲跡之可恕不下於情之可原過誤殺邂逅死正爲此獄準備之律着實身乙嚴刑減死定配爲旀谷山囚高得才打殺李德龍之獄段鄕人飮酒衆隣目覩之地以如椽大木打人頭顱骨節碎陷血肉淋漓當刻仆地翌日致命而屍親干證言言相符初覆檢狀節節脗合以至正犯之招亦不敢一辭發明是置故道臣李義駿題語中遑怯出來云云恐其太涉孟浪惟是傷在頭顱其皮不破雖曰無冤錄之文皮在於外骨包於內骨之硬剛至於深陷則皮之脆輭能不破綻者或爲一分疑外之疑是旀頭顱被打皮肉隨破卽諸般屍帳之常例是去乙獨於此獄以皮不破骨則損爲勘斷之明證者此果的確是乙喩至微者法理無窮者獄情也此一款更令道伯親執商確指一論啓俾似此檢案無左右看之弊爲旀海州囚金老仲之打殺裵官古里之獄段卄錢之報與不報一牛之借與不借隣里之間胡大事也忽地手捽足踢有若積怨深怒以至提庭中之石塊逞背後之毒手一之猶甚再打不已俄頃之間戕人性命此故殺也苟無刑故之法則已有則不施於老仲而何是如乎老仲招所謂官古里以石自打云者可謂語不成說渠胸渠焉能自打自打豈至於致命似此理外之言終始粧撰不能卽地打破任其游辭無情者不得盡其辭雖難責之於今之檢官而以此成案無難登聞駭然甚矣道臣及檢官等推考使之加刑期於直招爲旀文化囚尹商國踢殺金喆金之獄段柳器匠人情之素賤也灌水道田家之必爭也居必爭之地遇素賤之人先之以詬辱繼之以捽曳怒從心生憤與手起隣里非所顧也年甲未暇計也毆之踢之其勢則然若胸若腎何處不觸雖使商國有百其喙喙喙爭鳴無可以鳴其冤是置但檢案之最先而最重者卽傷處也而初覆檢脈錄終未免太矛盾是如乎腎囊何等要害而初檢則只曰色紅貼乾覆檢則乃云紫黯堅硬紅變爲紫耶硬亦似貼耶抑覆檢則屢加洗察而初檢則初不按庠耶顖門紅色法文所載則初檢之全然不提固似疎漏而覆檢所謂隱映皮膜者果不近於摸索耶腎囊下血癊二字不見屍帳而泛及結辭何如是糢糊是旀屍親之最初發告只指胸膛而不言腎囊果有何委折是隱喩檢官等推考事依施令道臣更加審覈論理啓聞後稟處爲旀因此思之堤堰灌漑有國大政也每當時雨未降田事方殷抱甕汲泉未免力多而功少荷鋤覘脈輒分此疆與彼界四隣之耒已出一頃之渠莫決望望南畝汗雨空滴於是乎借耰未聞爭桑成釁往往有平地波浪白晝殺越之變此獄卽其一也中外農書應旨者言水利農器者多而古今異宜姑未施行近因雲漢之念倍切襏襫之憂若其以時巡省殫誠勸課鄕隣有相助之益田野無爭鬨之患西湖之陂澤連雲豳原之禾稼如坻卽長吏之責是如乎以此意措辭嚴飭諸道爲旀瑞興囚金德同踢殺李民哲之獄段朝家所重者倫理也所敦者風化也鄕黨之禮長幼爲先況父之同年乎所謂正犯金德同者卽不過軍保賤氓雖不可責之以徐行後長之義而渠則是三十餘少年民哲則近七旬老者而囊中七錢慢不備給分外盃酒惹生鬧端憑藉逢場之酣酗亂用驀地之毆踢踢痕實在於下肚後脅一身最要害之處五日致命猶可謂幸而遲延是如乎且無論屍親干證諸招奈同室之李女目睹立證何然以落牛觸石等說敢生發明之計此等頑民置之當律然後方可爲民除害而一分有助於敦風重倫之政分付道臣各別嚴刑期於取服爲旀殺獄議讞何等嚴重自兩檢而爲道啓自道啓而爲曹讞不必同亦不必異情必閱實辭必稽法惟齊非齊有倫有要乃是司寇斷獄之體而今觀海西諸獄卿曹跋辭太半是敷演櫽括於檢狀道啓往往數三句全用東人原案中眞正無一毫可疑之端是隱喩苟使然者一檢官足矣何必求廷尉當耳至重者人命也莫嚴者國法也每閱一案宮燭屢跋夙夜憧憧惟恐一夫之抱冤一囚之失入而有司之臣以備例塞責爲事是豈委畀之意卿等爲先從重推考此後段更加着念看詳爲良如敎又啓目粘連恩津縣殺獄罪人黃周鼎等段三囚久滯恐非審克之義一人被殺實有兩償之歎分輕重勘處之意分付道臣何如判付啓首從莫辨之獄五囚相混奄及五載二死而三生兺除良且其所謂致疑於正犯之得千者明知難逭自縊獄中是如乎此獄之至今不決由於金相鼎之逃躱而又旣自現旋卽瘐斃是如爲有則餘三囚之分等酌處不待兩言而決者是置在囚是在黃周鼎尹稷金履一等付之道臣考其下手輕重分等決放事卽爲分付爲良如敎